b'\n_START_ARTICLE_\nEd Sullivan\n_START_SECTION_\nTidlig karriere\n_START_PARAGRAPH_\nSullivan, der havde startet sin karriere som bokser, begyndte sin mediekarriere som sportsjournalist p\xc3\xa5 en avis. Da en kollega forlod avisen, overtog Sullivan dennes teaterklumme for The New York Graphic og senere for The New York Daily News. Hans klumme \'Little Old New York\' omhandlede shows p\xc3\xa5 Broadway og diverse sladder som sin forg\xc3\xa6ngers klumme. Sullivan optr\xc3\xa5dte ligeledes i radioen. Sullivan tog yderligere et medie i brug, da han i 1933 skrev og spillede hovedrollen i filmen Mr. Broadway, hvor han portr\xc3\xa6terede sig selv guide publikum rundt i New Yorks natteliv for at m\xc3\xb8de entertainere og ber\xc3\xb8mtheder. Sullivan \xc3\xa5bnede tillige natklubben "El Morocco" i New York og fortsatte med at skrive for The New York Daily News gennem resten af sin tv-karriere.\n_START_SECTION_\nThe Ed Sullivan Show\n_START_PARAGRAPH_\nI 1948 antog tv-netv\xc3\xa6rket CBS Sullivan til at medvirke i et ugentligt Tv-show Toast of the Town, der siden blev til The Ed Sullivan Show. Med debut i juni 1948 blev showet sendt fra CBS Studio 50 p\xc3\xa5 Broadway i New York, der i 1967 blev omd\xc3\xb8bt til "Ed Sullivan Theater", der i 1993-2015 husede The Late Show with David Letterman. Showet blev sendt hver s\xc3\xb8ndag aften. _NEWLINE_Sullivan selv var ikke den store skuespiller; han optr\xc3\xa5dte ofte akavet foran kameraet og var ofte genstand for karikatur og satire af komikere, der kaldte ham "Gamle stenansigt" ("Old Stone Face") som f\xc3\xb8lge af sin monotone optr\xc3\xa6den. P\xc3\xa5 trods heraf passede Sullivan fint i showet; for publikum fremstod han som en almindelig fyr, der bragte de store optr\xc3\xa6dender i show business til seernes fjernsyn. Han havde et instinkt for at vide, hvad publikum \xc3\xb8nskede og tilrettelagde showet med en bem\xc3\xa6rkelsesv\xc3\xa6rdig balance med noget for enhver smag. Et typisk show kunne indeholde g\xc3\xb8glere (akrobater, jongl\xc3\xb8rer, tryllekunstnere etc.), et par popul\xc3\xa6re komikere, en sangstjerne, en jukebox favorit, en skuespiller fra det seri\xc3\xb8se teater, og for b\xc3\xb8rn dukketeater. Showet havde et internationalt pr\xc3\xa6g med mange europ\xc3\xa6iske g\xc3\xa6ster blandt de amerikanske artister. I mods\xc3\xa6tning til mange andre shows p\xc3\xa5 den tid optr\xc3\xa5dte de fleste kunstnere i showet live og s\xc3\xa5ledes ikke med play-back. _NEWLINE_ _NEWLINE_Sullivan var i 1950\'erne og 1960\'erne en respekteret skaber af stjerner som f\xc3\xb8lge af det antal af artister, der blev velkendte navne efter at have optr\xc3\xa5dt i The Ed Sullivan Show. Han havde en evne til at identificere og formidle talenter, og betalte endvidere betydelige summer for at sikre sig talenterne i sit show. _NEWLINE_Sullivan v\xc3\xa6rdsatte afroamerikanske talenter og artister, og modstod pres for at udelukke afroamerikanere fra sit show. En r\xc3\xa6kke af Motowns artister, herunder The Supremes, Martha and the Vandellas og Jackson 5 optr\xc3\xa5dte i The Ed Sullivan Show i starten af deres karriere. _NEWLINE_I august 1956 kom Sullivan til skade i en bilulykke, og han kunne derfor ikke deltage i showet den 8. september 1956 med Elvis Presley, der i stedet blev pr\xc3\xa6senteret af Charles Laughton. Sullivan var \xc3\xa6rgerlig over ikke selv af have v\xc3\xa6ret v\xc3\xa6rt ved Elvis\' f\xc3\xb8rste tv-optr\xc3\xa6den, og var fast besluttet p\xc3\xa5 selv at st\xc3\xa5 for den n\xc3\xa6ste store sensation. Han opn\xc3\xa5ede dette den 9. februar 1964 med den f\xc3\xb8rste amerikanske liveoptr\xc3\xa6den med The Beatles, der med mere end 73 millioner seere blev det indtil da mest sete amerikanske tv-program nogensinde. Showet er i dag fortsat et af de meste sete. The Beatles optr\xc3\xa5dte yderligere tre gange p\xc3\xa5 The Ed Sullivan Show, og Sullivans betydning for Beatles\' karriere i USA blev understreget af, at Ed Sullivan introducerede bandet p\xc3\xa5 den ber\xc3\xb8mte Beatles-koncert p\xc3\xa5 Shea Stadium den 15. august 1965._NEWLINE_I 1971 havde The Ed Sullivan Show mistet seere, og programmet var ikke l\xc3\xa6ngere blandt de 20 mest sete. En ny ledelse i CBS \xc3\xb8nskede at tiltr\xc3\xa6kke yngre seere, hvorfor The Ed Sullivan Show og en r\xc3\xa6kke andre \xc3\xa6ldre programmet blev lukket. Sullivan var s\xc3\xa5 opr\xc3\xb8rt over beslutningen, at han n\xc3\xa6gtede at deltage i det, der skulle have v\xc3\xa6ret det sidste show. Han optr\xc3\xa5dte dog senere i en r\xc3\xa6kke specialshows p\xc3\xa5 CBS og i et 25-\xc3\xa5rs jubil\xc3\xa6umsshow i 1973.\n_START_SECTION_\nPolitik\n_START_PARAGRAPH_\nEd Sullivan var pr\xc3\xa6get af stemningen i 1950\'erne under den kolde krig, og Sullivan arbejdede t\xc3\xa6t sammen med Theodore Kirkpatrick, der udgav det anti-kommunistiske nyhedsbrev Counterattack. Sullivan lod Kirkpatrick kontrollere, om potentielle g\xc3\xa6ster i programmet "havde noget de skulle forklare". Den 21. juni 1950 skrev Sullivan i sin klumme i New York Daily News at "Kirkpatrick har flere gange siddet i min dagligstue og indg\xc3\xa5ende lyttet til de optr\xc3\xa6dende for at sikre, om de var loyale" Jerome Robbins beskrev i sin biografi American Experience, hvorledes han han blev tvunget til at vidne for kommiteen House Un-American Activities Committee, hvor han angav 8 personer med angivelige kommunistiske sympatier, og udsatte sig selv for van\xc3\xa6re blandt sine kolleger, fordi Sullivan havde truet med at offentligg\xc3\xb8re Robbins\' homoseksualitet\n_START_SECTION_\nD\xc3\xb8d\n_START_PARAGRAPH_\nKun et \xc3\xa5r efter sin sidste optr\xc3\xa6den d\xc3\xb8de Ed Sullivan af spiser\xc3\xb8rskr\xc3\xa6ft den 13. oktober 1974 i en alder af 73 \xc3\xa5r. Sullivan d\xc3\xb8de p\xc3\xa5  New Yorks Lenox Hill Hospital, tilf\xc3\xa6ldigvis p\xc3\xa5 en s\xc3\xb8ndag aften. Hans begravelse i St. Patrick\'s Cathedral i New York tiltrak 3.000 mennesker p\xc3\xa5 en kold regnvejrsdag. Han blev begravet i en krypt p\xc3\xa5 Ferncliff Cemetery i Hartsdale, New York. _NEWLINE_Ed Sullivan har en stjerne p\xc3\xa5 Hollywood Walk of Fame ud for 6101 Hollywood Boulevard.'